Here is a page extracted from Wikipedia that may contain CSS, HTML, and a lot of unformatted text.

Title: مومن الديوري
Content: مومن الديوري (تولد ف 20 فبراير 1938 ف قنيطرة - مات نهار 16 ماي 2012 ف الرباط) كان كاتب ومعارض سياسي مغريبي كان تيطالب بجمهورية ف لمغريب. عاش من 1971 ل 2006 ف فرانسا منفي, ورجع للمغريب موراها، وتمًا عاش تال 2012.

حياتو 
تولد مومن الديوري ف 1938 ف قنيطرة، وكان بًاه محمد الديوري مقاوم ضد ليستيعمار داخل مع حزب ليستقلال، وكان واحد من اللًي سيناو لوثيقة د لمطالبة ب ليستقلال ف 1944. تعلم مومن من صغرو النضال، وتعرف على بزاف د لمناضلين اللي تعلًم معاهم, منهم: شيخ لعرب، أحمد بن بلة، لمهدي بن بركة، لفقيه لبصري، و تشي ݣيفارا.

ف 1957 مشا مومن لفرانسا باش يقرا لعلوم السياسية ومن موراها كمًل فسويسرا. من مورا ما تلاقا لمهدي بن بركة، قنعو باش يمشي يعاون الثورة لجزائرية، وولاً تينسق باش يتلاقاو لقادة د الثورة فالجزائر مع الثوار لأممين بحال تشي ݣيفارا.

ف 1963, تعتاقل الديوري حيث كان مع لمجموعة د شيخ لعرب وتحكم عليه ب لإعدام. خرج بعفو ف 1965 ومن موراها بقا عايش ف السرية وتجوج مع لمخرجة فريدة بليزيد اللي ولدات معاه جوج بنات. مشا لفرانسا ف 1971 وخدا تمًا اللجوء السياسي. واخا كان عندو لجوء ف فرانسا جراو عليه ف 1991 للݣابون، وكان السبب هو باللي "خاصو يدير الرقابة لداكشي اللي تيقول". هادشي دار فضيحة ف فرانسا اللي مشات ليها بزاف من السمعة ديالها ديال الدفاع على حقوق لإنسان، وفاللخرً رجعاتو بلا شروط.

ف 2001، بغا يرجع الديوري للمغريب وطلب منو السفير د لمغريب ف باريز حسن أبو أيوب باش يكتب رسالة د عتيدار على أنو كان تيعارض النظام باش عاد يعطيه پاسپور ديالو، ومومن مابغاش. ف 2004 غادي ياخد پاسپور بلا تا شرط، وغادي يدخل لبلادو ف 2006.

كتوباتو 
أهم كتاب كتب مومن الديوري كان ف 1992، وهو لكتاب ديال: "ديالمن لمغريب؟" (A qui appartient le maroc).

عيون لكلام 

سياسة
لمغريب
لعوام د الرصاص ف لمغريب
زيادة 1938
وفيات 2012
سياسي مغريبي
مقالات فيها مصدر و 3000 بايت
ناس تزادو ف قنيطرة
ناس توفاو ف الرباط